**VEDTEKTER**

# FOR SØM MULTIMEDIAANLEGG

**§ 1**

Foreningens navn er Søm Multimediaanlegg (SMMA). SMMA er en forening med vekslende medlemstall og kapital.

**§ 2**

Foreningen har til formål å forvalte sine rettigheter for fremføring av TV-signal og Internett på Søm boligområde i Kristiansand til beste for medlemmene, slik at medlemmene får et godt tjenestetilbud med god kvalitet og tilgjengelighet til en fordelaktig pris.

SMMA eier infrastrukturen som benyttes for slik fremføring som nevnt i forrige avsnitt.

SMMA har ikke erverv til formål. Virksomheten skal innrettes slik at SMMA er i stand til å dekke nødvendige løpende driftsutgifter og forpliktelser og sikre god langsiktig forvaltning av lagets eiendeler.

Foreningen er selveiende. Ingen, dvs. verken medlemmer eller andre, har krav på foreningens formue eller eiendeler, og ingen er ansvarlig for gjeld eller andre forpliktelser.

**§ 3**

Foreningen skal ha adresse i Kristiansand kommune.

**§ 4**

Alle som har et aktivt tilkoblingspunkt gjennom SMMA sitt nett, som man betaler for, er medlem i foreningen. Medlemskapet følger tilkoblingspunktet.

Alle medlemmer har rett til å delta på årsmøte, har stemmerett og er valgbare til tillitsverv i foreningen.

Medlemmene plikter å forholde seg lojalt til vedtak fattet på årsmøte.

Medlemmene skal sørge for at laget til enhver tid har oppdaterte kontaktdata, bankopplysninger mv. om medlemmet.

Det er en forutsetning for medlemskapet at årskontingent, avgifter mv. til SMMA er betalt. Medlemmer som ikke oppfyller denne forutsetningen, har ikke stemmerett på årsmøte og er ikke valgbare til tillitsverv i foreningen.

**§ 5**

Foreningen har et styre på 3-5 personer. Styret konstituerer seg selv.

Styremedlemmene velges for en funksjonstid på 2 år.

Styret har følgende oppgaver:

* Iverksette årsmøtets beslutninger
* Forvalte foreningen til medlemmenes beste i tråd med vedtektene, herunder sørge for god økonomistyring og forvaltning av foreningens formue
* Representere foreningen utad

Styret skal sørge for at sakene behandles på en forsvarlig måte. Styremedlemmer kan delta i styremøte på telefon, via videolink o.l.

Styret kan fatte vedtak når minst tre av styremedlemmene deltar i behandlingen. Vedtak fattes med flertall av de avgitte stemmer. Ved stemmelikhet har styreleder dobbeltstemme

Styreleder skal kalle inn til styremøte når et styremedlem krever dette og ellers ved behov.

Opphører et styremedlem å være medlem av SMMA, fortsetter medlemmet å være styremedlem frem til årsmøtet har valgt et nytt styremedlem.

Foreningen kan ha en daglig leder som ansettes eller engasjeres av styret. Daglig leders plikter, ansvarsområde og lønn/godtgjørelse fastsettes av styret. Daglig leder skal ikke være medlem av styret.

Foreningen tegnes av styret i fellesskap.

**§ 6**

Foreningen skal ha en valgkomité som velges av årsmøtet. Valgkomitéen skal bestå av 3 medlemmer og velges for ett år om gangen.

Valgkomitéens innstilling til valg av styremedlemmer skal sendes til styret seinest 3 uker før årsmøtet.

**§ 7**

Medlemmene plikter å melde fra til SMMA ved overdragelse av eiendom til ny eier. SMMA har ikke noe ansvar for eventuell fordeling av årsavgift og/eller avgifter.

**§ 8**

Årsmøtet er foreningens høyeste myndighet.

Ordinært årsmøte avholdes hvert år seinest innen den 30. april året etter det driftsåret som det ordinære årsmøtet gjelder.

Medlemmene varsles om tid og sted for årsmøtet på SMMA sin hjemmeside, på mail og SMS, eller ved behov, på annen måte seinest fire uker før årsmøtet. Samtidig skal det informeres særskilt om hvor årsmøtedokumentene vil bli å finne og frist for å sende inn forslag til vedtak på årsmøtet. Frist for å komme med forslag til vedtak på årsmøtet er to uker før årsmøtet.

Endelige årsmøtedokumenter og innkalling til årsmøte skal foreligge seinest ei uke før årsmøtet og skal legges ut på foreningens hjemmeside.

Et medlem kan representere ett annet medlem (dvs. ett annet tilkoblingspunkt) ved fullmektig på årsmøtet. Skriftlig fullmakt skal være daglig leder i hende seinest ei uke før årsmøtet. Et medlem kan være representert ved et husstandsmedlem.

Årsmøtet behandler følgende saker:

1. Konstituering.
2. Styrets årsrapport for driftsåret.
3. Godkjenning av årsregnskap for driftsåret. Fastsette årsavgift, avgifter, styrehonorar og budsjett for kommende driftsår.Innkomne forslag.
4. Valg av styre og ett varamedlem til styret for det tilfellet av styret består av tre styremedlemmer.
5. Valg av valgkomite

**§ 9**

Ekstraordinært årsmøte avholdes når styret eller minst 10 % av medlemmene krever det. Innkalling skjer med minst to ukers varsel.

**§ 10**

Vedtektene kan bare endres, og oppløsning av foreningen kan bare vedtas på et årsmøte der forslag om dette fremgår særskilt i innkallingen.

Endring av foreningens vedtekter krever tilslutning fra minst 2/3 av de avgitte stemmene på årsmøtet.

Oppløsning av foreningen krever tilslutning fra minst ¾ av de avgitte stemmene på årsmøtet. Dersom ¾ flertall ikke oppnås, kan oppløsning likevel besluttes med simpelt flertall av de avgitte stemmene på et etterfølgende ekstraordinært årsmøte.

Ved oppløsning skal styret sørge for at oppløsningen skjer på en forsvarlig måte, og slik at eventuelle netto pengeverdier som måtte bli realisert, fordeles på medlemmene i hht. medlemsoversikten på oppløsningstidspunktet. Det kan velges et eget avviklingsstyre.

Vedtatt på årsmøtet i SMMA den 20. mars 2024